《采莲曲》
元代·丁鹤年

采莲复采莲，仍唱《采莲曲》。若欲知苦心，须食莲中肉。

采莲复采莲，踟蹰一何久。不愁花妒容，惟恐刺伤手。

采莲复采莲，藕亦不可弃。中有不断丝，似妾缠绵意。

采莲复采莲，争如采荷好。花谢叶独存，团圆以终老。

采莲复采莲，湖水清且深。徒能照妾面，不能照妾心。

采莲复采莲，下有孤鸳鸯。秋花不结实，夜夜守空房。

莲开花覆水，莲谢藕在泥。不学青萍叶，随波东复西。

朝采并蒂莲，暮绾同心结。不学杨柳枝，含嚬送离别。

莲舟何处来，同住西湖口。郎怜波上花，妾爱泥中藕。

藕有青白节，花有艳冶容。郎心异妾心，三叹掩归篷。

作者简介：元末明初诗人、养生家，京城老字号“鹤年堂”创始人。 诗人，有《丁鹤年集》传世。 著名孝子，为明初十大孝子之一。以73岁高龄为母守灵达17载，直到90岁去世。《四库全书》中收录的《丁孝子传》和《丁孝子诗》即是他的事迹。诗开篇赞曰：“丁鹤年精诚之心上达九天，丁鹤年精诚之心下达九泉。”